  Майя Бывальцева Москвалэн аслаз вузпӧръёсаз Удмуртиын поттэм сиён-юонъёсты тросэнгес вузаны тунсыкез вань. Элькунысь гурт возёсъя но сиён-юон поттонъя министерствоын 24-тӥ южтолэзе ортчем кенешонын со сярысь вераз Москваысь Вузкаронъя но юрттӥськетъёсъя департаментлэн кивалтӥсезлэн воштӥсез Денис Косторной, ивортэ удысэтлэн пресс-службаез. «Москваын араз 12 миллион тоннаозь сиён-юонъёс басьто. Но солэн тунсыкез эшшо тросгес сиён-юонъёс вузан бордын ӧвӧл, вузпӧре улосвылъёсысь ӟечлыко вузъёсты поттыны кулэ. Озьыен, Москваысь вузпӧръёсын Удмурт Элькунысь сиён-юонъёсты вузанэз будэтон Москваын улӥсьёслы но, Удмуртиысь сиён-юон поттӥсьёслы но пайдаен берытскоз», — вераз Денис Косторной. Удмуртиысь гурт возёсъя но сиён-юон поттонъя министр Александр Прохоров пусйиз, вылӥ ӟечлыксылы луыса элькунын поттэм вузъёс Россиысь пӧртэм улосвылъёсысь вузпӧръёсты басьто шуыса. Туннэ Удмуртиысь сиён-юонъёс 70 улосвылъёсын вузасько. «Удмурт Элькунысь агропром огъетлэсь продукцизэ вузан удысын Москваысь Вузкаронъя но юрттӥськетъёсъя департаментэн вачеужанэз юнматон — кыкмылы ик кулэ. Переработкая промышленностьысь предприятиослэн продукцизы Москваысь вузпӧръёсын вузаське ни, москвичьёс сое ярато, но азьланяз Удмуртиысь ваньмызлэн вузпоттӥсьёслэн, со пӧлын фермеръёслэн, Москваысь вузпӧръёсы паськытгес потыны луонлыксы вань. Та лыктэмлэн емышез луоз, оло, вузкаронъя Фуд-Сити огъетын Удмуртиысь гурт возёсын вузпоттӥсьёслэсь вузкаронъя юртсэс усьтон, — вераз Прохоров. Тегъёс: Ижкар Москва Удмуртия гуртвозёс АлександрПрохоров вузкарон сиён-юонъёс гуртвозёсъяминистерство  